title: Padomes Lēmums 2005/927/KĀDP ( 2005. gada 21. decembris ), ar ko īsteno Kopējo nostāju 2004/694/KĀDP par turpmākiem pasākumiem, lai atbalstītu sekmīgu Starptautiskā Kara noziegumu tribunāla bijušajai Dienvidslāvijai ( ICTY ) mandāta īstenošanu

text:
               22.12.2005

               LV

               Eiropas Savienības Oficiālais Vēstnesis

               L 337/71

      PADOMES LĒMUMS 2005/927/KĀDP
   (2005. gada 21. decembris),
   ar ko īsteno Kopējo nostāju 2004/694/KĀDP par turpmākiem pasākumiem, lai atbalstītu sekmīgu Starptautiskā Kara noziegumu tribunāla bijušajai Dienvidslāvijai (ICTY) mandāta īstenošanu
   EIROPAS SAVIENĪBAS PADOME,
   ņemot vērā Padomes Kopējo nostāju 2004/694/KĀDP (1), un jo īpaši tās 2. pantu saistībā ar Līguma par Eiropas Savienību 23. panta 2. punkta otro ievilkumu,
   tā kā:

               (1)

               Saskaņā ar Kopējo nostāju 2004/694/KĀDP Padome ir pieņēmusi pasākumus, lai iesaldētu visus līdzekļus un saimnieciskos resursus, kas pieder fiziskām personām, kuras apsūdz Starptautiskais Kara noziegumu tribunāls bijušajai Dienvidslāvijai (ICTY).

               (2)

               Padome 2005. gada 6. oktobrī pieņēma Kopējo nostāju 2005/689/KĀDP, ar ko pagarina Kopējo nostāju 2004/694/KĀDP un izdara grozījumus sarakstā, kurš ietverts pielikumā.

               (3)

               Sakarā ar Ante GOTOVINA kunga nodošanu ICTY uzraudzības vienībām, viņa vārds būtu jāizslēdz no saraksta.

               (4)

               Tādēļ attiecīgi jāgroza saraksts, kas ietverts pielikumā Kopējai nostājai 2004/694/KĀDP,

         IR NOLĒMUSI ŠĀDI.
   1. pants
   Personu sarakstu, kas ietverts pielikumā Kopējai nostājai 2004/694/KĀDP, aizstāj ar tekstu, kas iekļauts šā lēmuma pielikumā.
   2. pants
   Šis lēmums stājas spēkā tā pieņemšanas dienā.
   3. pants
   Šo lēmumu publicē Eiropas Savienības Oficiālajā Vēstnesī.

      Briselē, 2005. gada 21. decembrī

            Padomes vārdā —

            Priekšsēdētājs

         B. BRADSHAW

      (1)  OV L 315, 14.10.2004., 52. lpp. Kopējā nostāja, kuras jaunākais pagarinājums izdarīts ar Kopējo nostāju 2005/689/KĀDP (OV L 261, 7.10.2005., 29. lpp.).

      PIELIKUMS

            “PIELIKUMS
            1. PANTĀ MINĒTO PERSONU SARAKSTS

                        1)

                        Vārds: DJORDJEVIC Vlastimir

                        Dzimšanas datums: 1948. gads
                        Dzimšanas vieta: Vladicin Han, Serbija un Melnkalne
                        Valstspiederība: Serbijas un Melnkalnes

                        2)

                        Vārds: HADZIC Goran

                        Dzimšanas datums: 7.9.1958.
                        Dzimšanas vieta: Vinkovci, Horvātijas Republika
                        Valstspiederība: Serbijas un Melnkalnes

                        3)

                        Vārds: KARADZIC Radovan

                        Dzimšanas datums: 19.6.1945.
                        Dzimšanas vieta: Petnjica, Savnik, Melnkalne, Serbija un Melnkalne
                        Valstspiederība: Bosnijas un Hercegovinas

                        4)

                        Vārds: LUKIC Milan

                        Dzimšanas datums: 6.9.1967.
                        Dzimšanas vieta: Visegrad, Bosnija un Hercegovina
                        Valstspiederība: Bosnijas un Hercegovinas
                        Iespējams, Serbijas un Melnkalnes

                        5)

                        Vārds: MLADIC Ratko

                        Dzimšanas datums: 12.3.1942.
                        Dzimšanas vieta: Bozanovici, Kalinovik municipalitāte, Bosnija un Hercegovina
                        Valstspiederība: Bosnijas un Hercegovinas
                        Iespējams, Serbijas un Melnkalnes

                        6)

                        Vārds: TOLIMIR Zdravko

                        Dzimšanas datums: 27.11.1948.
                        Dzimšanas vieta:
                        Valstspiederība: Bosnijas un Hercegovinas

                        7)

                        Vārds: ZELENOVIC Dragan

                        Dzimšanas datums: 12.2.1961.
                        Dzimšanas vieta: Foca, Bosnija un Hercegovina
                        Valstspiederība: Bosnijas un Hercegovinas

                        8)

                        Vārds: ZUPLJANIN Stojan

                        Dzimšanas datums: 22.9.1951.
                        Dzimšanas vieta: Kotor Varos, Bosnija un Hercegovina
                        Valstspiederība: Bosnijas un Hercegovinas”


title: Eiropas Centrālās bankas Lēmums ( 2009. gada 14. decembris ), ar ko groza Lēmumu ECB/2001/16 par iesaistīto dalībvalstu centrālo banku monetārā ienākuma sadali no 2002. finanšu gada (ECB/2009/27)

text:
               22.12.2009

               LV

               Eiropas Savienības Oficiālais Vēstnesis

               L 339/55

      EIROPAS CENTRĀLĀS BANKAS LĒMUMS

   (2009. gada 14. decembris),
   ar ko groza Lēmumu ECB/2001/16 par iesaistīto dalībvalstu centrālo banku monetārā ienākuma sadali no 2002. finanšu gada
   (ECB/2009/27)
   (2009/998/ES)
   EIROPAS CENTRĀLĀS BANKAS PADOME,
   ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 32. pantu,
   tā kā:

               (1)

               2009. gada 2. jūlija Lēmums ECB/2009/16 par nodrošināto obligāciju pirkšanas programmas īstenošanu (1) nosaka, ka tiek izveidota programma nodrošināto obligāciju pirkšanai monetārās politikas nolūkiem.

               (2)

               2009. gada 7. maija Pamatnostādne ECB/2009/10, ar ko groza Pamatnostādni ECB/2000/7 par Eurosistēmas monetārās politikas instrumentiem un procedūrām (2), ļauj kredītiestādēm, uz kurām, ņemot vērā to īpašo institucionālo statusu Kopienas tiesībās, attiecas kontrole, kas līdzvērtīga kompetentās iestādes veiktajai uzraudzībai, piekļūt Eurosistēmas atklātā tirgus operācijām un pastāvīgajām iespējām.

               (3)

               Pieredze rāda, ka nepieciešams precizēt rīcību ar neapmierinātām prasībām, kas saistībā ar Eurosistēmas kredītoperācijām radušās Eurosistēmas darījumu partneru saistību neizpildes gadījuma iestāšanās rezultātā, kā arī rīcību ar atbilstošajiem finanšu aktīviem.

               (4)

               Lai atspoguļotu šīs pārmaiņas monetārā ienākuma aprēķināšanā un sadalīšanā, ir nepieciešams grozīt 2001. gada 6. decembra Lēmumu ECB/2001/16 par iesaistīto dalībvalstu centrālo banku monetārā ienākuma sadali no 2002. finanšu gada (3),

         IR PIEŅĒMUSI ŠĀDU LĒMUMU.
   1. pants
   Lēmumu ECB/2001/16 groza šādi.

               1.

               Ar šādu punktu aizstāj 1. panta g) punktu:
               “g)   “kredītiestāde” ir: a) kredītiestāde Eiropas Parlamenta un Padomes 2006. gada 14. jūnija Direktīvas 2006/48/EK par kredītiestāžu darbības sākšanu un veikšanu (4) 2. panta un 4. panta 1. punkta a) apakšpunkta, kā tie īstenoti nacionālajās tiesībās, izpratnē, kura atrodas kompetentās iestādes uzraudzībā; vai b) cita kredītiestāde Līguma par Eiropas Savienības darbību 123. panta 2. punkta izpratnē, uz kuru attiecas kontrole, kas līdzvērtīga kompetentās iestādes veiktajai uzraudzībai.

               2.

               Ar šādu punktu aizstāj 3. panta 2. punktu:
               “2.   No 2003. gada katras NCB monetārā ienākuma summu nosaka, novērtējot faktisko ienākumu, kas radies no iezīmējamiem aktīviem, kuri reģistrēti tās grāmatvedības dokumentos. Izņēmuma kārtībā uzskatāms, ka zelts nerada ienākumu un ka monetārās politikas nolūkiem turēti vērtspapīri rada ienākumu atbilstoši atsauces likmei.”

               3.

               Lēmuma ECB/2001/16 I pielikumu un II pielikumu groza saskaņā ar šā lēmuma pielikumu.

         2. pants
   Nobeiguma noteikums
   Šis lēmums stājas spēkā 2009. gada 31. decembrī.

      Frankfurtē pie Mainas, 2009. gada 14. decembrī

            ECB prezidents

         Jean-Claude TRICHET

      (1)  OV L 175, 4.7.2009., 18. lpp.

      (2)  OV L 123, 19.5.2009., 99. lpp.

      (3)  OV L 337, 20.12.2001., 55. lpp.

      (4)  OV L 177, 30.6.2006., 1. lpp.”

      PIELIKUMS

                  1.

                  Lēmuma ECB/2001/16 I pielikumu aizstāj ar šādu:

                     “I PIELIKUMS

                        SAISTĪBU BĀZES SASTĀVS

                                 A.

                                 Saistību bāzē ietilpst šādi posteņi, izņemot jebkuru citu posteni:

                                             1.

                                             Apgrozībā esošās banknotes
                                             Šajā pielikumā skaidras naudas nomaiņas gada ietvaros attiecībā uz katru jaunu Eurosistēmas NCB “apgrozībā esošās banknotes”:

                                                         a)

                                                         ir arī banknotes, ko emitējusi NCB un kas denominētas tās nacionālās valūtas vienībās; un

                                                         b)

                                                         attiecīgo vērtību samazina par bezprocentu aizdevumu vērtību, kas saistīti ar priekšpiegādātajām euro banknotēm, kuri vēl nav ierakstīti debetā (saskaņotās bilances 6. aktīvu posteņa daļa).

                                                   Pēc skaidras naudas nomaiņas gada attiecībā uz katru NCB “apgrozībā esošās banknotes” ir banknotes, kas denominētas euro, šajā jēdzienā neietverot citas banknotes.
                                             Ja skaidras naudas nomaiņas diena ir diena, kurā TARGET2 ir slēgta, jaunas Eurosistēmas NCB saistība, kas izriet no euro banknotēm, kuras ir priekšpiegādātas saskaņā ar 2006. gada 14. jūlija Pamatnostādni ECB/2006/9 par dažiem sagatavošanās pasākumiem pārejai uz euro skaidru naudu un par euro banknošu un monētu priekšpiegādi un priekšpiegādes otro fāzi ārpus euro zonas (1) un laistas apgrozībā pirms skaidras naudas nomaiņas dienas, veido daļu no saistību bāzes (kā korespondentkontu daļa saskaņotās bilances 10.4. pasīvu postenī), līdz šī saistība kļūst par TARGET2 darījumu rezultātā radušos Eurosistēmas iekšējo saistību daļu.

                                             2.

                                             Saistības euro pret euro zonas kredītiestādēm, kas saistītas ar monetārās politikas operācijām, tostarp:

                                                         a)

                                                         pieprasījuma noguldījumu konti, ieskaitot obligāto rezervju prasības, saskaņā ar Statūtu 19.1. pantu (saskaņotās bilances 2.1. pasīvu postenis);

                                                         b)

                                                         summas, kas ir noguldītas Eurosistēmas noguldījumu iespējā (saskaņotās bilances 2.2. pasīvu postenis);

                                                         c)

                                                         termiņnoguldījumi (saskaņotās bilances 2.3. pasīvu postenis);

                                                         d)

                                                         saistības, kas rodas no precizējošajām reversajām operācijām (saskaņotās bilances 2.4. pasīvu postenis);

                                                         e)

                                                         papildu nodrošinājuma pieprasījumu noguldījumi (saskaņotās bilances 2.5. pasīvu postenis).

                                             3.

                                             Noguldījumu saistības pret Eurosistēmas darījumu partneriem, attiecībā uz kuriem iestājies saistību neizpildes gadījums, kas ir reklasificētas no saskaņotās bilances 2.1. pasīvu posteņa.

                                             4.

                                             Nacionālo centrālo banku Eurosistēmas iekšējās saistības, kas rodas no īstermiņa parādzīmju izsniegšanas ECB, lai nodrošinātu ECB parāda sertifikātu emisiju atbilstoši Pamatnostādnes ECB/2000/7 I pielikuma 3.3. nodaļai (saskaņotās bilances 10.2. pasīvu postenis).

                                             5.

                                             Eurosistēmas iekšējās neto saistības attiecībā pret apgrozībā esošajām euro banknotēm, ieskaitot tās, kas rodas šā Lēmuma 4. panta piemērošanas rezultātā (saskaņotās bilances 10.3. pasīvu postenis).

                                             6.

                                             Eurosistēmas iekšējās neto saistības, kas rodas no TARGET2 darījumiem, kuri ir atlīdzināti atbilstoši atsauces likmei (saskaņotās bilances 10.4. pasīvu postenis).

                                 B.

                                 Katras NCB saistību bāzes summu aprēķina atbilstoši saskaņotajiem grāmatvedības principiem un noteikumiem, kas ietverti 2006. gada 10. novembra Pamatnostādnē ECB/2006/16 par grāmatvedības un finanšu ziņošanas tiesisko regulējumu Eiropas Centrālo banku sistēmā (2).

                  2.

                  Lēmuma ECB/2001/16 II pielikumu aizstāj ar šādu:

                     “II PIELIKUMS

                        IEZĪMĒJAMIE AKTĪVI

                                 A.

                                 Iezīmējamos aktīvos ietilpst šādi posteņi, izņemot jebkuru citu posteni:

                                             1.

                                             Euro zonas kredītiestādēm piešķirti euro kredīti, kas saistīti ar monetārās politikas operācijām (saskaņotās bilances 5. aktīvu postenis).

                                             2.

                                             Monetārās politikas nolūkiem turēti vērtspapīri (saskaņotās bilances 7.1. aktīvu postenis).

                                             3.

                                             Eurosistēmas iekšējās prasības, kuras atbilst ārējo rezervju aktīviem, kas nav zelts un kas nodoti ECB saskaņā ar Statūtu 30. pantu (saskaņotās bilances 9.2. aktīvu posteņa daļa).

                                             4.

                                             Eurosistēmas iekšējās neto prasības attiecībā pret apgrozībā esošajām euro banknotēm, ieskaitot prasības, kas rodas šā Lēmuma 4. panta piemērošanas rezultātā (saskaņotās bilances 9.4. aktīvu posteņa daļa).

                                             5.

                                             Eurosistēmas iekšējās neto prasības, kas rodas no TARGET2 darījumiem, kas tiek atlīdzināti atbilstoši atsauces likmei (saskaņotās bilances 9.5. aktīvu posteņa daļa).

                                             6.

                                             Zelts, ieskaitot prasības attiecībā uz zeltu, kurš nodots ECB, tādā apjomā, kas ļautu katrai NCB iezīmēt savu zelta daļu kopējā, visu NCB iezīmētajā zelta apjomā atbilstoši šīs NCB daļai parakstītā kapitāla atslēgā (saskaņotās bilances 1. aktīvu postenis un daļa no 9.2. aktīvu posteņa).
                                             Šajā lēmumā un vismaz līdz monetāro ienākumu aprēķināšanai par 2007. finanšu gadu zeltu novērtē, pamatojoties uz zelta cenu euro par vienu tīra zelta unci 2002. gada 31. decembrī.

                                             7.

                                             Prasības, kas izriet no euro banknotēm, kuras ir priekšpiegādātas saskaņā ar Pamatnostādni ECB/2006/9 un laistas apgrozībā pirms skaidras naudas nomaiņas dienas (daļa no saskaņotās bilances 4.1. aktīvu posteņa līdz skaidras naudas nomaiņas dienai un pēc tam korespondentkontu daļa atbilstoši saskaņotās bilances 9.5. aktīvu postenim), bet tikai līdz brīdim, kad šīs prasības kļūst par TARGET2 darījumu rezultātā radušos Eurosistēmas iekšējo prasību daļu.

                                             8.

                                             Neapmierinātas prasības, kas saistībā ar Eurosistēmas kredītoperācijām rodas Eurosistēmas darījumu partnera saistību neizpildes gadījuma iestāšanās rezultātā, un/vai finanšu aktīvi vai prasības (pret trešajām personām), kas pārņemtas īpašumā un/vai iegūtas saistībā ar nodrošinājuma realizāciju, ko iesnieguši Eurosistēmas darījumu partneri, kuriem iestājies saistību neizpildes gadījums saistībā ar Eurosistēmas kredītoperācijām, kuras reklasificētas no saskaņotās bilances 5. aktīvu posteņa (saskaņotās bilances 11.6. aktīvu posteņa daļa).

                                 B.

                                 Katras NCB iezīmējamo aktīvu vērtību aprēķina atbilstoši saskaņotajiem grāmatvedības principiem un noteikumiem, kas ietverti Pamatnostādnē ECB/2006/16.”

         (1)  OV L 207, 28.7.2006., 39. lpp.

         (2)  OV L 348, 11.12.2006., 1. lpp.”


title: Padomes Lēmums (2017. gada 23. janvāris), ar ko ieceļ Eiropas Dzīves un darba apstākļu uzlabošanas fonda valdes locekļus un viņu aizstājējus no Bulgārijas, Itālijas, Lietuvas, Luksemburgas, Maltas, Austrijas un Slovākijas

text:
               27.1.2017

               LV

               Eiropas Savienības Oficiālais Vēstnesis

               C 27/8

         PADOMES LĒMUMS
   (2017. gada 23. janvāris),
   ar ko ieceļ Eiropas Dzīves un darba apstākļu uzlabošanas fonda valdes locekļus un viņu aizstājējus no Bulgārijas, Itālijas, Lietuvas, Luksemburgas, Maltas, Austrijas un Slovākijas
   (2017/C 27/06)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (EEK) Nr. 1365/75 (1975. gada 26. maijs) par Eiropas Dzīves un darba apstākļu uzlabošanas fonda izveidi (1) un jo īpaši tās 6. pantu,
   ņemot vērā kandidātu sarakstus, ko Padomei iesniegušas dalībvalstu valdības un darba ņēmēju un darba devēju organizācijas,
   tā kā:

               (1)

               Padome ar 2016. gada 28. novembra lēmumu (2) ir iecēlusi amatā Eiropas Dzīves un darba apstākļu uzlabošanas fonda valdes locekļus un valdes locekļu aizstājējus uz laikposmu no 2016. gada 1. decembra līdz 2019. gada 30. novembrim.

               (2)

               Itālijas, Luksemburgas un Maltas valdības ir izvirzījušas papildu kandidatūras, lai aizpildītu vairākas amata vietas.

               (3)

               Darba ņēmēju organizācija – Eiropas Arodbiedrību konfederācija (EAK) – un darba devēju organizācija BUSINESSEUROPE ir izvirzījušas papildu kandidatūras vairākām brīvajām amata vietām,

         IR PIEŅĒMUSI ŠO LĒMUMU.
   1. pants
   Par Eiropas Dzīves un darba apstākļu uzlabošanas fonda valdes locekļiem un viņu aizstājējiem no Bulgārijas, Itālijas, Lietuvas, Luksemburgas, Maltas, Austrijas un Slovākijas uz laikposmu līdz 2019. gada 30. novembrim ieceļ šādas personas:
   I.   VALDĪBU PĀRSTĀVJI

               Valsts

               Locekļi

               Locekļu aizstājēji

               Itālija

                  Carmen FERRAIOLO kundze

               Luksemburga

                  Nadine WELTER kundze

                  Gary TUNSCH kungs

               Malta

                  Karen THEUMA kundze

                  Mark GRECH kungs

   II.   DARBA ŅĒMĒJU ORGANIZĀCIJU PĀRSTĀVJI

               Valsts

               Locekļi

               Locekļu aizstājēji

               Malta

                  Josef BUGEJA kungs

                  Colin GALEA kungs

   III.   DARBA DEVĒJU ORGANIZĀCIJU PĀRSTĀVJI

               Valsts

               Locekļi

               Locekļu aizstājēji

               Bulgārija

                  Theodor DECHEV kungs

               Lietuva

                  Danukas ARLAUSKAS kungs

                  Rūta DIDIKĖ kundze

               Luksemburga

                  Patricia HEMMEN kundze

                  Magalie LYSIAK kundze

               Malta

                  Joe FARRUGIA kungs

                  Joan HABER kundze

               Austrija

                  Katharina LINDNER kundze

               Slovākija

                  Radovan MAXIN kungs

                  Martin HOŠTÁK kungs

         2. pants
   Vēl neizvirzītos locekļus un viņu aizstājējus Padome iecels vēlāk.
   3. pants
   Šis lēmums stājas spēkā tā pieņemšanas dienā.

      Briselē, 2017. gada 23. janvārī

            Padomes vārdā –

            priekšsēdētājs

         R. GALDES

      (1)  OV L 139, 30.5.1975., 1. lpp.

      (2)  Padomes Lēmums (2016. gada 28. novembris), ar ko ieceļ Eiropas Dzīves un darba apstākļu uzlabošanas fonda valdes locekļus un viņu aizstājējus (OV C 447, 1.12.2016., 2. lpp.).


title: Padomes Lēmums 2006/560/TI ( 2006. gada 24. jūlijs ), ar kuru groza Lēmumu 2003/170/TI par kopīgu to sadarbības koordinatoru izmantošanu, ko dalībvalstu tiesību aizsardzības iestādes norīkojušas darbā ārzemēs

text:
               10.8.2006

               LV

               Eiropas Savienības Oficiālais Vēstnesis

               L 219/31

      PADOMES LĒMUMS 2006/560/TI
   (2006. gada 24. jūlijs),
   ar kuru groza Lēmumu 2003/170/TI par kopīgu to sadarbības koordinatoru izmantošanu, ko dalībvalstu tiesību aizsardzības iestādes norīkojušas darbā ārzemēs
   EIROPAS SAVIENĪBAS PADOME,
   ņemot vērā Līgumu par Eiropas Savienību, un jo īpaši tā 30. panta 1. punkta a), b) un c) apakšpunktu, 30. panta 2. punkta c) apakšpunktu un 34. panta 2. punkta c) apakšpunktu,
   ņemot vērā Lielbritānijas un Ziemeļīrijas Apvienotās Karalistes ierosmi (1),
   ņemot vērā Eiropas Parlamenta atzinumu (2),
   tā kā:

               (1)

               Pēc Padomes Lēmuma 2003/170/TI (2003. gada 27. februāris) par kopīgu to sadarbības koordinatoru izmantošanu, ko dalībvalstu tiesību aizsardzības iestādes norīkojušas darbā ārzemēs (3), īstenošanas izvērtējuma būtu jāgroza daži šā lēmuma noteikumi, ņemot vērā pastāvošo praksi attiecībā uz to, kā dalībvalstis izmanto darbā ārzemēs norīkotus Eiropola sadarbības koordinatorus, lai novadītu informāciju saskaņā ar Eiropola Konvenciju (4).

               (2)

               Šis lēmums par grozījumiem paredz lietderīgu iespēju grozīt noteikumus par sadarbības koordinatoru sanāksmēm, saskaņojot tos ar pastāvošo praksi, ka konkrētai dalībvalstij, bieži sauktai “pirmā valsts”, ir uzticēta atbildība konkrētā valstī vai reģionā koordinēt ES sadarbību, tostarp ierosmi sasaukt sadarbības koordinatoru sanāksmes,

         IR PIEŅĒMUSI ŠO LĒMUMU.
   1. pants
   Lēmumu 2003/170/TI ar šo groza šādi:

               1)

               Lēmuma 1. panta 1. punktam pievieno šādu apakšpunktu:
               “Šajā lēmumā “Eiropola sadarbības koordinators” ir Eiropola darbinieks, kas norīkots darbā ārzemēs uz vienu vai vairākām trešām valstīm vai starptautiskām organizācijām, jo īpaši – sadarbības koordinatori, kurus darbā ārzemēs norīkojušas dalībvalstu tiesībaizsardzības iestādes, lai veicinātu šo valstu vai organizāciju iestāžu sadarbību ar Eiropolu un atbalstītu dalībvalstis nopietnu starptautiskas noziedzības veidu apkarošanā, jo īpaši apmainoties ar informāciju.”

               2)

               Lēmuma 1. panta 2. punktam pievieno šādu apakšpunktu:
               “Šis lēmums neskar Eiropola un Eiropola sadarbības koordinatoru uzdevumus saistībā ar Eiropola Konvenciju, pasākumiem, kas paredzēti tās īstenošanai, un Eiropola un attiecīgas trešās valsts vai attiecīgas starptautiskas organizācijas noslēgtiem starptautiskiem nolīgumiem.”

               3)

               Lēmuma 3. panta 2. punktu aizstāj ar šādu tekstu:
               “2.   Ģenerālsekretariāts sagatavo gada kopsavilkumu par dalībvalstu norīkotiem sadarbības koordinatoriem, tostarp par šo koordinatoru pienākumiem un jebkādiem dalībvalstu sadarbības nolīgumiem par sadarbības koordinatoru norīkošanu darbā, un šo kopsavilkumu nosūta dalībvalstīm, Komisijai un Eiropolam. Šajā kopsavilkumā uzskaita dalībvalstis, kam ar citu dalībvalstu piekrišanu un ar Padomes struktūru koordinācijas starpniecību ir uzticēta atbildība koordinēt ES sadarbību konkrētā valstī vai reģionā, kā minēts 4. panta 1. punktā. Iekļauj arī datus par Eiropola sadarbības koordinatoriem, kas norīkoti darbā trešās valstīs un starptautiskās organizācijās.”

               4)

               Lēmuma 4. panta 1. punktam pievieno šādu teikumu:
               “Pēc konsultācijām ar dalībvalsti, kas ir prezidentvalsts, šādas sanāksmes var rīkot arī pēc jebkuras citas dalībvalsts ierosmes, un jo īpaši pēc to dalībvalstu ierosmes, kurām uzticēta atbildība koordinēt ES sadarbību konkrētā valstī vai reģionā.”

               5)

               Lēmuma 8. panta 2. punktam pievieno šādu teikumu:
               “Dalībvalstis nodrošina arī to, ka, sniedzot informāciju saskaņā ar 2. panta 2. punktu, veic informācijas apmaiņu ar Eiropolu atbilstīgi Eiropola konvencijai.”

               6)

               Lēmuma 8. pantam pievieno šādus punktus:
               “3.   Dalībvalstis saskaņā ar valstu tiesību aktiem un Eiropola Konvenciju var lūgt Eiropolam izmantot Eiropola sadarbības koordinatorus, kas nosūtīti uz trešām valstīm vai starptautiskām organizācijām, lai apmainītos ar atbilstīgu informāciju saskaņā ar Eiropola un attiecīgas trešās valsts vai attiecīgas organizācijas noslēgtiem sadarbības nolīgumiem. Lūgumus adresē Eiropolam ar dalībvalstu biroju starpniecību saskaņā ar Eiropola Konvenciju.
               4.   Eiropols nodrošina, ka uz trešām valstīm un starptautiskām organizācijām nosūtīti sadarbības koordinatori sniedz informāciju par noziedzīgiem nodarījumiem, kas rada nopietnus draudus dalībvalstīm un kas saskaņā ar Eiropola Konvenciju ir Eiropola kompetencē. Šādu informāciju paziņo attiecīgu dalībvalstu kompetentām iestādēm, izmantojot valstu birojus saskaņā ar Eiropola Konvenciju.”

         2. pants
   Šo lēmumu piemēro Gibraltāram.
   3. pants
   Šis lēmums stājas spēkā piecpadsmitajā dienā pēc tā publicēšanas Eiropas Savienības Oficiālajā Vēstnesī.

      Briselē, 2006. gada 24. jūlijā

            Padomes vārdā —

            priekšsēdētājs

         K. RAJAMÄKI

      (1)  OV C 188, 2.8.2005., 19. lpp.

      (2)  2006. gada 17. marta atzinums (Oficiālajā Vēstnesī vēl nav publicēts).

      (3)  OV L 67, 12.3.2003., 27. lpp.

      (4)  OV C 316, 27.11.1995., 2. lpp.


title: Padomes lēmums ( 2009. gada 25. maijs ), ar ko ieceļ Migrējošo darba ņēmēju sociālā nodrošinājuma padomdevējas komitejas locekļus un vienu locekļa aizstājēju no Maltas

text:
               3.6.2009

               LV

               Eiropas Savienības Oficiālais Vēstnesis

               C 123/8

      PADOMES LĒMUMS

   (2009. gada 25. maijs),
   ar ko ieceļ Migrējošo darba ņēmēju sociālā nodrošinājuma padomdevējas komitejas locekļus un vienu locekļa aizstājēju no Maltas
   2009/C 123/03
   EIROPAS SAVIENĪBAS PADOME,
   ņemot vērā Padomes Regulu (EEK) Nr. 1408/71 (1971. gada 14. jūnijs) par sociālā nodrošinājuma sistēmu piemērošanu darba ņēmējiem, pašnodarbinātām personām un viņu ģimenēm, kas pārvietojas Kopienā (1), un jo īpaši tās 82. pantu,
   ņemot vērā kandidātu sarakstus, ko Padomei iesniegušas dalībvalstu valdības,
   tā kā:

               (1)

               Padome ar 2009. gada 30. marta Lēmumu (2) ir iecēlusi Migrējošo darba ņēmēju sociālā nodrošinājuma padomdevējas komitejas locekļus un viņu aizstājējus laikposmam no 2009. gada 30. marta līdz 2010. gada 29. martam, izņemot dažus locekļus un locekļu aizstājējus, tostarp no Maltas.

               (2)

               Maltas valdība ir izvirzījusi kandidātus vairākiem brīvajiem amatiem,

         IR PIEŅĒMUSI ŠO LĒMUMU.
   Vienīgais pants
   Ar šo par Migrējošo darba ņēmēju sociālā nodrošinājuma padomdevējas komitejas locekļiem un locekļa aizstājēju uz laikposmu līdz 2011. gada 29. martam ir ieceltas šādas personas:

      VALDĪBAS PĀRSTĀVJI

               Valsts

               Locekļi

               Aizstājēji

               Malta

                  Malcolm SCICLUNA kungs

                  Mark MUSU’ kungs

                  Frank MICALLEF kungs

      DARBA DEVĒJU ORGANIZĀCIJU PĀRSTĀVJI

               Valsts

               Locekļi

               Aizstājēji

               Malta

                  Tonio FARRUGIA kungs

                  Victor PISANI kungs

      Briselē, 2009. gada 25. maijā

            Padomes vārdā —

            priekšsēdētājs

         J. ŠEBESTA

      (1)  OV L 149, 5.7.1971., 2. lpp.

      (2)  OV C 83, 7.4.2009., 19. lpp.


title: Komisijas Lēmums ( 2013. gada 19. augusts ), ar kuru atzīst Consorzio Servizi Legno-Sughero (Itālija), C.F. 97331520151, P.IVA04882880962, par pārraudzības organizāciju atbilstīgi Eiropas Parlamenta un Padomes Regulai (ES) Nr. 995/2010, ar ko nosaka pienākumus tirgus dalībniekiem, kas laiž tirgū kokmateriālus un koka izstrādājumus

text:
               8.4.2014

               LV

               Eiropas Savienības Oficiālais Vēstnesis

               C 103/5

         KOMISIJAS LĒMUMS
   (2013. gada 19. augusts),
   ar kuru atzīst Consorzio Servizi Legno-Sughero (Itālija), C.F. 97331520151, P.IVA04882880962, par pārraudzības organizāciju atbilstīgi Eiropas Parlamenta un Padomes Regulai (ES) Nr. 995/2010, ar ko nosaka pienākumus tirgus dalībniekiem, kas laiž tirgū kokmateriālus un koka izstrādājumus
   (2014/C 103/04)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2010. gada 20. oktobra Regulu (ES) Nr. 995/2010, ar ko nosaka pienākumus tirgus dalībniekiem, kas laiž tirgū kokmateriālus un koka izstrādājumus (1), un jo īpaši tās 8. panta 3. punktu,
   tā kā:

               (1)

               Eiropas Komisija 2012. gada 5. decembrī saņēma pieteikumu atzīt Consorzio Servizi Legno-Sughero (Itālija), C.F. 97331520151, P.IVA 04882880962, kas paziņoja, ka plāno darboties kā pārraudzības organizācija Itālijā.

               (2)

               Eiropas Komisija 2012. gada 5. decembrī apstiprināja minētā pieteikuma saņemšanu.

               (3)

               Saskaņā ar 2. panta 5. punktu Komisijas 2012. gada 23. februāra Deleģētajā regulā (ES) Nr. 363/2012 par pārraudzības organizāciju atzīšanas un atzīšanas atsaukšanas procedūras noteikumiem, kā paredzēts Eiropas Parlamenta un Padomes Regulā (ES) Nr. 995/2010, ar ko nosaka pienākumus tirgus dalībniekiem, kas laiž tirgū kokmateriālus un koka izstrādājumus (2), Eiropas Komisija 2013. gada 25. janvārī nosūtīja šo pieteikumu apspriešanai attiecīgajām dalībvalstīm; komentāri netika saņemti.

               (4)

               2013. gada 14. martā Briselē notika sanāksme, kuru organizēja Komisijas vadības grupa, kas īpaši izveidota, lai izvērtētu pieteikumus attiecībā uz pārraudzības organizācijām, un kurā pieteikuma iesniedzējs personiski iesniedza savu pieteikumu.

               (5)

               Saskaņā ar Regulas (ES) Nr. 363/2012 3. pantu pieteikuma iesniedzējam 2013. gada 5. aprīļa e-pasta vēstulē lūdza sniegt papildu informāciju.

               (6)

               Pieteikuma iesniedzējs 2013. gada 3. maijā sniedza pieprasīto papildu informāciju un attiecīgi izdarīja grozījumus pieteikumā.

               (7)

               Pamatojoties uz visiem pieteikuma iesniedzēja iesniegtajiem dokumentiem, vadības grupa 2013. gada 20. jūnijā secināja, ka pieteikums atbilst Regulas (ES) Nr. 995/2010 8. panta 2. punkta prasībām un ka Komisija var atzīt pieteikuma iesniedzēju par pārraudzības organizāciju.

               (8)

               Eiropas Komisija, pamatojoties uz visiem iesniegtajiem dokumentārajiem pierādījumiem, ir izvērtējusi pieteikuma iesniedzēja atbilstību Regulas (ES) Nr. 995/2010 8. panta 2. punkta prasībām un uzskata, ka Consorzio Servizi Legno-Sughero (Itālija), C.F. 97331520151, P.IVA 04882880962, atbilst Regulas (ES) Nr. 995/2010 8. panta 2. punkta prasībām,

         IR NOLĒMUSI ŠĀDI.
   1. pants

      Consorzio Servizi Legno-Sughero (Itālija), C.F. 97331520151, P.IVA 04882880962, ir atzīta par pārraudzības organizāciju saskaņā ar Regulas (ES) Nr. 995/2010 8. panta 3. punktu.
   2. pants
   Vides ģenerāldirektorāta ģenerāldirektoram ir dots rīkojums nodrošināt, lai šis lēmums tiktu paziņots pieteikuma iesniedzējam un kompetentajām iestādēm visās dalībvalstīs un lai tas nekavējoties tiktu publicēts Komisijas tīmekļa vietnē.

      Briselē, 2013. gada 19. augustā

            Komisijas vārdā –

            Komisijas loceklis

         Janez POTOČNIK

      (1)  OV L 295, 12.11.2010., 23. lpp.

      (2)  OV L 115, 27.4.2012., 12. lpp.


title: 2011/715/: Padomes Lēmums ( 2011. gada 27. oktobris ) par to, lai Latvija sāktu DNS datu automatizētu apmaiņu

text:
               1.11.2011

               LV

               Eiropas Savienības Oficiālais Vēstnesis

               L 285/24

         PADOMES LĒMUMS
   (2011. gada 27. oktobris)
   par to, lai Latvija sāktu DNS datu automatizētu apmaiņu
   (2011/715/ES)
   EIROPAS SAVIENĪBAS PADOME,
   ņemot vērā Padomes Lēmumu 2008/615/TI (2008. gada 23. jūnijs) par pārrobežu sadarbības pastiprināšanu, jo īpaši apkarojot terorismu un pārrobežu noziedzību (1), un jo īpaši tā 2. panta 3. punktu un 25. pantu,
   ņemot vērā Padomes Lēmumu 2008/616/TI (2008. gada 23. jūnijs) par to, kā īstenot Lēmumu 2008/615/TI (2), un jo īpaši tā 20. pantu un pielikuma 4. nodaļu,
   tā kā:

               (1)

               Saskaņā ar Protokolu par pārejas noteikumiem, kas pievienots Līgumam par Eiropas Savienību, Līgumam par Eiropas Savienības darbību un Eiropas Atomenerģijas kopienas dibināšanas līgumam, tādu aktu tiesiskās sekas, kurus Savienības iestādes un struktūras pieņēmušas, pirms stājās spēkā Lisabonas līgums, paliek nemainīgas tiktāl, ciktāl minētie akti netiks atcelti, anulēti vai grozīti, piemērojot Līgumus.

               (2)

               Tādējādi Lēmuma 2008/615/TI 25. pants ir piemērojams, un Padomei ir jāpieņem vienprātīgs lēmums par to, vai dalībvalstis ir īstenojušas minētā lēmuma 6. nodaļas noteikumus.

               (3)

               Lēmuma 2008/616/TI 20. pantā ir noteikts, ka Lēmuma 2008/615/TI 25. panta 2. punktā minētos lēmumus pieņem, pamatojoties uz izvērtējuma ziņojumiem, ko izstrādā ar anketas palīdzību. Attiecībā uz datu automatizētu apmaiņu saskaņā ar Lēmuma 2008/615/TI 2. nodaļu izvērtējuma ziņojuma pamatā ir izvērtējuma inspekcija un izmēģinājuma darbības.

               (4)

               Saskaņā ar Lēmuma 2008/615/TI 36. panta 2. punktu Latvija ir informējusi Padomes Ģenerālsekretariātu par valsts DNS analīzes datnēm, kam piemēro minētā lēmuma 2. līdz 6. pantu, un 3. panta 1. punktā minētās automātiskās meklēšanas nosacījumiem.

               (5)

               Saskaņā ar Lēmuma 2008/616/TI pielikuma 4. nodaļas 1.1. punktu Padomes attiecīgās darba grupas izstrādātā anketa attiecas uz katru no automatizētās datu apmaiņas veidiem, un dalībvalstij tā ir jāaizpilda, tiklīdz dalībvalsts uzskata, ka tā izpilda priekšnosacījumus, lai veiktu attiecīgās kategorijas datu apmaiņu.

               (6)

               Latvija ir aizpildījusi anketu par datu aizsardzību un anketu par DNS datu apmaiņu.

               (7)

               Latvija ir veikusi sekmīgas izmēģinājuma darbības ar Vāciju.

               (8)

               Latvijā ir notikusi izvērtējuma inspekcija, un Vācijas izvērtējuma grupa ir sagatavojusi ziņojumu par izvērtējuma inspekciju un nosūtījusi to Padomes attiecīgajai darba grupai.

               (9)

               Padomei ir iesniegts vispārējs izvērtējuma ziņojums, kurā apkopoti anketas, izvērtējuma inspekcijas un izmēģinājuma darbību rezultāti attiecībā uz DNS datu apmaiņu,

         IR PIEŅĒMUSI ŠO LĒMUMU.
   1. pants
   Attiecībā uz DNS datu automatizētu meklēšanu un salīdzināšanu Latvija ir pilnībā īstenojusi Lēmuma 2008/615/TI 6. nodaļā paredzētos vispārējos datu aizsardzības noteikumus un no šā lēmuma spēkā stāšanās dienas ir tiesīga saņemt un sniegt personas datus atbilstīgi minētā lēmuma 3. un 4. pantam.
   2. pants
   Šis lēmums stājas spēkā tā pieņemšanas dienā.

      Luksemburgā, 2011. gada 27. oktobrī

            Padomes vārdā –

            priekšsēdētājs

         J. MILLER

      (1)  OV L 210, 6.8.2008., 1. lpp.

      (2)  OV L 210, 6.8.2008., 12. lpp.


title: 2013/118/ES: Padomes Lēmums ( 2013. gada 5. marts ), ar ko ieceļ Reģionu komitejas locekļa aizstājēju

text:
               7.3.2013

               LV

               Eiropas Savienības Oficiālais Vēstnesis

               L 64/7

         PADOMES LĒMUMS
   (2013. gada 5. marts),
   ar ko ieceļ Reģionu komitejas locekļa aizstājēju
   (2013/118/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Somijas valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma Lēmumu 2009/1014/ES (1) un Lēmumu 2010/29/ES (2), ar ko laikposmam no 2010. gada 26. janvāra līdz 2015. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Katja SORRI kundzes pilnvaru termiņa beigām ir atbrīvojusies Reģionu komitejas locekļa aizstājēja vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2015. gada 25. janvārim, Reģionu komitejā par locekļa aizstājēju tiek iecelta

               —

                  Katri KULMUNI kundze, Tornion kaupunginvaltuuston jäsen.

         2. pants
   Šis lēmums stājas spēkā tā pieņemšanas dienā.

      Briselē, 2013. gada 5. martā

            Padomes vārdā –

            priekšsēdētājs

         M. NOONAN

      (1)  OV L 348, 29.12.2009., 22. lpp.

      (2)  OV L 12, 19.1.2010., 11. lpp.


title: Padomes Lēmums ( 2013. gada 15. jūlijs ), ar ko pieņem Padomes nostāju par Eiropas Savienības 2013. finanšu gada budžeta grozījuma Nr. 5 projektu

text:
               18.7.2013

               LV

               Eiropas Savienības Oficiālais Vēstnesis

               C 204/14

         PADOMES LĒMUMS
   (2013. gada 15. jūlijs),
   ar ko pieņem Padomes nostāju par Eiropas Savienības 2013. finanšu gada budžeta grozījuma Nr. 5 projektu
   2013/C 204/08
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību, jo īpaši tā 314. pantu, saistībā ar Eiropas Atomenerģijas kopienas dibināšanas līgumu un jo īpaši tā 106.a pantu,
   ņemot vērā Eiropas Parlamenta un Padomes Regulu (ES, Euratom) Nr. 966/2012 (2012. gada 25. oktobris) par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (1) un jo īpaši tās 41. pantu,
   tā kā:

               —

               Savienības 2013. finanšu gada budžetu galīgajā variantā pieņēma 2012. gada 12. decembrī (2),

               —

               Komisija 2013. gada 2. maijā iesniedza priekšlikumu, kurā ir ietverts projekts 2013. finanšu gada vispārējā budžeta grozījumam Nr. 5,

         IR PIEŅĒMUSI ŠO LĒMUMU.
   Vienīgais pants
   Padomes nostāja par projektu Eiropas Savienības 2013. finanšu gada budžeta grozījumam Nr. 5 tika pieņemta 2013. gada 15. jūlijā.
   Visu tekstu informācijai vai lejupielādei var apskatīt Padomes tīmekļa vietnē – http://www.consilium.europa.eu/

      Briselē, 2013. gada 15. jūlijā

            Padomes vārdā –

            priekšsēdētājs

         V. JUKNA

      (1)  OV L 298, 26.10.2012., 1. lpp.

      (2)  OV L 66, 8.3.2013., 1. lpp., ar kļūdu labojumu OV L 134, 18.5.2013., 21. lpp.


title: Padomes Lēmums (ES, Euratom) 2016/1706 (2016. gada 19. septembris), kas pieņemts, savstarpēji vienojoties ar Komisijas priekšsēdētāju, un ar ko ieceļ Eiropas Komisijas locekli

text:
               23.9.2016

               LV

               Eiropas Savienības Oficiālais Vēstnesis

               L 257/12

         PADOMES LĒMUMS (ES, Euratom) 2016/1706
   (2016. gada 19. septembris),
   kas pieņemts, savstarpēji vienojoties ar Komisijas priekšsēdētāju, un ar ko ieceļ Eiropas Komisijas locekli
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 246. panta otro daļu,
   ņemot vērā Eiropas Atomenerģijas kopienas dibināšanas līgumu un jo īpaši tā 106.a pantu,
   ņemot vērā Eiropas Parlamenta atzinumu (1),
   tā kā:

               (1)

               Eiropadome 2014. gada 23. oktobrī pieņēma Lēmumu 2014/749/ES (2), ar ko ieceļ Eiropas Komisiju uz laiku līdz 2019. gada 31. oktobrim.

               (2)

               Komisijas priekšsēdētājs Jean-Claude JUNCKER kungs 2016. gada 25. jūnija vēstulē Padomi informēja, ka Jonathan HILL kungs ir atkāpies no Komisijas locekļa amata un ka atkāpšanās stāsies spēkā 2016. gada 15. jūlija pusnaktī.

               (3)

               Saskaņā ar Līguma par Eiropas Savienības darbību 246. panta otro daļu uz atlikušo pilnvaru laiku brīvajā amata vietā, kas radusies atkāpšanās gadījumā, ir jāstājas jaunam tādas pašas pilsonības loceklim.

               (4)

               Tādēļ būtu jāieceļ jauns Komisijas loceklis,

         IR PIEŅĒMUSI ŠO LĒMUMU.
   1. pants
   Savstarpēji vienojoties ar Komisijas priekšsēdētāju Jean-Claude JUNCKER kungu, Padome par Komisijas locekli uz atlikušo pilnvaru laiku līdz 2019. gada 31. oktobrim ieceļ Julian KING kungu.
   2. pants
   Šis lēmums stājas spēkā tā pieņemšanas dienā.

      Briselē, 2016. gada 19. septembrī

            Padomes vārdā –

            priekšsēdētājs

         M. LAJČÁK

      (1)  2016. gada 15. septembra atzinums (Oficiālajā Vēstnesī vēl nav publicēts).

      (2)  OV L 311, 31.10.2014., 36. lpp.


title: 2005/139/EK: Padomes Lēmums (2005. gada 17. februāris), ar kuru pagarina to pasākumu piemērošanas laikposmu, kas paredzēti Lēmumā 2002/148/EK, ar kuru noslēdz konsultācijas ar Zimbabvi saskaņā ar ĀKK un EK partnerattiecību nolīguma 96. pantu

text:
               19.2.2005

               LV

               Eiropas Savienības Oficiālais Vēstnesis

               L 48/28

      PADOMES LĒMUMS

   (2005. gada 17. februāris),
   ar kuru pagarina to pasākumu piemērošanas laikposmu, kas paredzēti Lēmumā 2002/148/EK, ar kuru noslēdz konsultācijas ar Zimbabvi saskaņā ar ĀKK un EK partnerattiecību nolīguma 96. pantu
   (2005/139/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 300. panta 2. punkta otro daļu,
   ņemot vērā Iekšējo nolīgumu par veicamajiem pasākumiem un procedūrām, kas jāievēro, lai īstenotu ĀKK un EK Partnerattiecību nolīgumu, kas parakstīts Kotonu 2000. gada 23. jūnijā (1), še turpmāk – “ĀKK un EK nolīgums”, un jo īpaši tā 3. pantu,
   ņemot vērā Komisijas priekšlikumu,
   tā kā:

               (1)

               Ar Lēmumu 2002/148/EK (2) tika noslēgtas konsultācijas ar Zimbabves Republiku saskaņā ar ĀKK un EK nolīguma 96. panta 2. punkta c) apakšpunktu un tika veikti atbilstoši pasākumi, kas norādīti minētajam lēmumam pievienotajā vēstulē.

               (2)

               Minēto pasākumu piemērošanas laikposms ar Lēmumu 2003/112/EK (3) tika pagarināts līdz 2004. gada 20. februārim un ar Lēmumu 2004/157/EK (4) – līdz 2005. gada 20. februārim.

               (3)

               Zimbabves valdība turpina pārkāpt ĀKK un EK nolīguma 9. pantā minētos būtiskos elementus, un pašreizējie apstākļi minētajā valstī nenodrošina cilvēktiesību, demokrātijas principu un tiesiskuma ievērošanu.

               (4)

               Tādēļ Lēmuma 2002/148/EK 2. pantā minēto pasākumu piemērošanas laikposms būtu jāpagarina,

         IR PIEŅĒMUSI ŠO LĒMUMU.
   1. pants
   Lēmuma 2002/148/EK 2. pantā paredzēto pasākumu piemērošanas laikposmu pagarina līdz 2006. gada 20. februārim. Minētos pasākumus pārskatīs, pamatojoties uz situācijas padziļinātu novērtējumu, ņemot vērā vēlēšanas likumdevējā iestādē, ko paredzēts rīkot Zimbabvē 2005. gada martā.
   Šim lēmumam pievienotā vēstule ir adresēta Zimbabves prezidentam.
   2. pants
   Šis lēmums stājas spēkā tā publicēšanas dienā Eiropas Savienības Oficiālajā Vēstnesī.

      Briselē, 2005. gada 17. februārī

            Padomes vārdā —

            priekšsēdētājs

         J.-C. JUNCKER

      (1)  OV L 317, 15.12.2000., 376. lpp.

      (2)  OV L 50, 21.2.2002., 64. lpp.

      (3)  OV L 46, 20.2.2003., 25. lpp.

      (4)  OV L 50, 20.2.2004., 60. lpp.

      PIELIKUMS
      Briselē, …
      VĒSTULE ZIMBABVES PREZIDENTAM
      Eiropas Savienība piešķir vislielāko nozīmi ĀKK un EK Partnerattiecību nolīguma 9. panta noteikumiem. Cilvēktiesību ievērošana, demokrātiskas institūcijas un tiesiskums ir Partnerattiecību nolīguma būtiskie elementi, un tāpēc ir mūsu attiecību pamatā.
      Ar 2002. gada 19. februāra vēstuli Eiropas Savienība Jūs informēja par tās lēmumu noslēgt konsultācijas, kuras notika saskaņā ar ĀKK un EK Partnerattiecību nolīguma 96. pantu, un veikt “atbilstošus pasākumus” minētā nolīguma 96. panta 2. punkta c) apakšpunkta nozīmē.
      Ar 2003. gada 19. februāra un 2004. gada 19. februāra vēstulēm Eiropas Savienība Jūs informēja par tās lēmumu neatcelt minētos atbilstošus pasākumus un pagarināt to piemērošanas laikposmu attiecīgi līdz 2004. gada 20. februārim un 2005. gada 20. februārim.
      Šobrīd pēc vēl viena divpadsmit mēnešu laikposma Eiropas Savienība uzskata, ka demokrātijas principi Zimbabvē joprojām nav ievēroti un ka Jūsu valsts valdība nav panākusi ievērojamu uzlabojumu piecās jomās, kas minētas Padomes 2002. gada 18. februāra Lēmumā (politisku iemeslu vardarbības pārtraukšana, brīvu un godīgu vēlēšanu organizēšana, brīvība plašsaziņas līdzekļos, tiesu varas neatkarība, pretlikumīgas saimniecību izmantošanas pārtraukšana).
      Ņemot vērā iepriekšminēto, Eiropas Savienība neuzskata, ka var atcelt attiecīgos pasākumus, un tā ir nolēmusi pagarināt to piemērošanas laikposmu līdz 2006. gada 20. februārim. Minētos pasākumus pārskatīs, pamatojoties uz situācijas padziļinātu novērtējumu, ņemot vērā vēlēšanas likumdevējā iestādē, ko paredzēts rīkot Zimbabvē 2005. gada martā.
      Eiropas Savienība vēlas uzsvērt, ka tā piešķir milzīgu nozīmi brīvām un godīgām vēlēšanām likumdevējā iestādē un šajā sakarā cer, ka Jūs un Jūsu valdība darīs visu iespējamo, lai nodrošinātu tādus vēlēšanu apstākļus, kas veicina brīvas un godīgas vēlēšanas. Tas ļautu iesaistīties dialogā, pamatojoties uz ĀKK un EK Partnerattiecību nolīgumu, lai turpinātu parakstīt 9. EAF Valsts indikatīvo programmu Zimbabvei, tādējādi tuvākajā nākotnē ļaujot atsākt visus sadarbības pasākumus.
      Prezidenta kungs, lūdzu, pieņemiet mūsu visdziļākās cieņas apliecinājumus.

               Komisijas vārdā —

               Padomes vārdā —


title: Padomes Lēmums 2014/438/KĀDP ( 2014. gada 8. jūlijs ), ar ko groza Eiropas Savienības īpašā pārstāvja Dienvidkaukāzā un saistībā ar krīzi Gruzijā pilnvaras un pagarina to termiņu

text:
               9.7.2014

               LV

               Eiropas Savienības Oficiālais Vēstnesis

               L 200/11

         PADOMES LĒMUMS 2014/438/KĀDP
   (2014. gada 8. jūlijs),
   ar ko groza Eiropas Savienības īpašā pārstāvja Dienvidkaukāzā un saistībā ar krīzi Gruzijā pilnvaras un pagarina to termiņu
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 31. panta 2. punktu un 33. pantu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2011. gada 25. augustā pieņēma Lēmumu 2011/518/KĀDP (1), ar ko Philippe LEFORT kungs tiek iecelts par Eiropas Savienības īpašo pārstāvi (ESĪP) Dienvidkaukāzā un saistībā ar krīzi Gruzijā.

               (2)

               Padome 2013. gada 2. jūlijā pieņēma Lēmumu 2013/353/KĀDP (2), ar ko Philippe LEFORT kunga pilnvaru termiņu pagarināja līdz 2014. gada 30. jūnijam.

               (3)

               2014. gada 20. janvārī Padome pieņēma Lēmumu 2014/22/KĀDP (3), piešķirot ESĪP finanšu atsauces summu EUR 1 040 000 laikposmam no 2014. gada 1. janvāra līdz 2014. gada 30. jūnijam.

               (4)

               Pēc Philippe LEFORT kunga atkāpšanās no amata 2014. gada 31. janvārīHerbert SALBER kungs būtu jāieceļ par jauno ESĪP Dienvidkaukāzā un saistībā ar krīzi Gruzijā laikposmam līdz 2015. gada 28. februārim.

               (5)

               ESĪP pilnvaras īstenos situācijā, kas var pasliktināties un varētu kavēt Līguma 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Lēmumu 2013/353/KĀDP groza šādi:

               1)

               lēmuma 1. pantam pievieno šādu punktu:
               “Ar šo Herbert SALBER kungs tiek iecelts par ESĪP Dienvidkaukāzā un saistībā ar krīzi Gruzijā laikposmam līdz 2015. gada 28. februārim. Padome var nolemt izbeigt ESĪP pilnvaras agrāk, pamatojoties uz Politikas un drošības komitejas (PDK) novērtējumu un AP priekšlikumu.”;

               2)

               lēmuma 5. panta 1. punktu aizstāj ar šādu:
               “1.   ESĪP pilnvaru īstenošanas izdevumiem paredzētā finanšu atsauces summa laikposmam no 2013. gada 1. jūlija līdz 2013. gada 31. decembrim ir EUR 1 050 000.
               ESĪP pilnvaru īstenošanas izdevumiem paredzētā finanšu atsauces summa laikposmam no 2014. gada 1. janvāra līdz 2014. gada 30. jūnijam ir EUR 1 050 000.
               ESĪP pilnvaru īstenošanas izdevumiem paredzētā finanšu atsauces summa laikposmam no 2014. gada 1. jūlija līdz 2015. gada 28. februārim ir EUR 1 380 000.”;

               3)

               lēmuma 14. panta 1. punktu aizstāj ar šādu:
               “1.   Šā lēmuma īstenošanu un tā saderību ar citām Savienības darbībām reģionā regulāri pārskata. ESĪP līdz 2014. gada novembra beigām iesniedz Padomei, AP un Komisijai visaptverošu ziņojumu par pilnvaru īstenošanu.”

         2. pants
   Stāšanās spēkā
   Šis lēmums stājas spēkā tā pieņemšanas dienā.
   To piemēro no 2014. gada 1. jūlija.

      Briselē, 2014. gada 8. jūlijā

            Padomes vārdā –

            priekšsēdētājs

         P. C. PADOAN

      (1)  Padomes Lēmums 2011/518/KĀDP (2011. gada 25. augusts), ar ko ieceļ Eiropas Savienības īpašo pārstāvi Dienvidkaukāzā un saistībā ar krīzi Gruzijā (OV L 221, 27.8.2011., 5. lpp.).

      (2)  Padomes Lēmums 2013/353/KĀDP (2013. gada 2. jūlijs), ar ko groza pilnvaras un pagarina to termiņu Eiropas Savienības īpašajam pārstāvim Dienvidkaukāzā un saistībā ar krīzi Gruzijā (OV L 185, 4.7.2013., 9. lpp.).

      (3)  Padomes Lēmums 2014/22/KĀDP (2014. gada 20. janvāris), ar kuru groza Lēmumu 2013/353/KĀDP, ar ko groza pilnvaras un pagarina to termiņu Eiropas Savienības īpašajam pārstāvim Dienvidkaukāzā un saistībā ar krīzi Gruzijā (OV L 16, 21.1.2014., 30. lpp.).


title: Komisijas Lēmums (ES) 2017/206 (2017. gada 6. februāris), ar ko izbeidz to antidempinga pasākumu termiņbeigu pārskatīšanu, kuri piemērojami konkrēta Ķīnas Tautas Republikas izcelsmes polietilēntereftalāta importam

text:
               7.2.2017

               LV

               Eiropas Savienības Oficiālais Vēstnesis

               L 32/53

         KOMISIJAS LĒMUMS (ES) 2017/206
   (2017. gada 6. februāris),
   ar ko izbeidz to antidempinga pasākumu termiņbeigu pārskatīšanu, kuri piemērojami konkrēta Ķīnas Tautas Republikas izcelsmes polietilēntereftalāta importam
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregula”), un jo īpaši tās 9. pantu,
   tā kā:
   A.   PROCEDŪRA

               (1)

               Eiropas Komisija 2015. gada 29. jūnijā saņēma pieprasījumu saskaņā pamatregulas 11. panta 2. punktu veikt to antidempinga pasākumu pārskatīšanu, kuri piemērojami konkrēta Ķīnas Tautas Republikas (“ĶTR”) izcelsmes polietilēntereftalāta (“PET”) importam.

               (2)

               Pieprasījumu iesniedza Polietilēntereftalāta (PET) Eiropas ražotāju komiteja (“C.P.M.E”) (“pieprasījuma iesniedzējs”) to ražotāju vārdā, kuri pārstāv vairāk nekā 25 % no Savienības kopējā konkrētā PET ražošanas apjoma.

               (3)

               Pašlaik ir spēkā galīgais antidempinga maksājums, kas noteikts ar Padomes Īstenošanas regulu (ES) Nr. 1030/2010 (2). Pieprasījuma pamatā bija apgalvojums, ka pasākumu izbeigšana varētu izraisīt dempinga un Savienības ražošanas nozarei nodarītā kaitējuma atkārtošanos.

               (4)

               Komisija, Eiropas Savienības Oficiālajā Vēstnesī publicējot paziņojumu (3), 2015. gada 13. novembrī informēja, ka tiek sākta ĶTR izcelsmes PET piemērojamo antidempinga pasākumu termiņbeigu pārskatīšana.

               (5)

               Par procedūras sākšanu Komisija oficiāli paziņoja zināmajiem iesaistītajiem ĶTR ražotājiem/eksportētājiem, importētājiem, lietotājiem un apvienībām, kā arī ĶTR iestādēm un visiem zināmajiem Savienības ražotājiem. Ieinteresētajām personām tika dota iespēja paziņojumā par procedūras sākšanu noteiktajā termiņā rakstiski darīt zināmu savu viedokli un pieprasīt uzklausīšanu.

               (6)

               Tika uzklausītas visas ieinteresētās personas, kas to lūdza un minēja konkrētus iemeslus, kāpēc tās būtu jāuzklausa.

         B.   TERMIŅBEIGU PĀRSKATĪŠANAS PIEPRASĪJUMA ATSAUKŠANA UN PROCEDŪRAS IZBEIGŠANA

               (7)

               Pieprasījuma iesniedzējs ar 2016. gada 17. novembra vēstuli Komisijai oficiāli atsauca termiņbeigu pārskatīšanas pieprasījumu.

               (8)

               Saskaņā ar pamatregulas 9. panta 1. punktu procedūru var izbeigt, ja pieprasījums ir atsaukts, ja vien šāda izbeigšana nav pretrunā Savienības interesēm.

               (9)

               Izmeklēšanā netika atklāti apsvērumi, kas liecinātu, ka šāda izbeigšana būtu pretrunā Savienības interesēm. Tāpēc Komisija uzskatīja, ka sāktā pārskatīšanas procedūra būtu jāizbeidz. Ieinteresētās personas tika attiecīgi informētas, un tām tika dota iespēja sniegt piezīmes. Tomēr Komisija nesaņēma piezīmes, kas liecinātu, ka šāda izbeigšana būtu pretrunā Savienības interesēm.

               (10)

               Tāpēc Komisija secina, ka būtu jāizbeidz to antidempinga pasākumu termiņbeigu pārskatīšana, kuri piemērojami ĶTR izcelsmes PET importam.

               (11)

               Šajā lēmumā paredzētā procedūras izbeigšana ir saskaņā ar atzinumu, kuru sniegusi komiteja, kas izveidota saskaņā ar Regulas (ES) 2016/1036 15. panta 1. punktu,

         IR PIEŅĒMUSI ŠO LĒMUMU.
   1. pants
   Ar šo izbeidz to antidempinga pasākumu termiņbeigu pārskatīšanu, kuri piemērojami konkrēta Ķīnas Tautas Republikas izcelsmes polietilēntereftalāta importam, kuru patlaban klasificē ar KN kodu 3907610000.
   2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2017. gada 6. februārī

            Komisijas vārdā –

            priekšsēdētājs

         Jean-Claude JUNCKER

      (1)  OV L 176, 30.6.2016., 21. lpp.

      (2)  Padomes 2010. gada 17. novembra Īstenošanas regula (ES) Nr. 1030/2010, ar ko piemēro galīgo antidempinga maksājumu Ķīnas Tautas Republikas izcelsmes dažu polietilēntereftalāta veidu importam pēc termiņa beigu pārskatīšanas atbilstīgi Regulas (EK) Nr. 1225/2009 11. panta 2. punktam (OV L 300, 17.11.2010., 1. lpp.).

      (3)  OV C 376, 13.11.2015., 13. lpp.